Imtella' Novembru 9, 2021 - Aġġornata 9 Ta' Novembru, 2021 8:41pm Rapport: Antonia Micallef Rapport tal-Federazzjoni Kaċċaturi Nassaba Konservazzjonisti stabilixxa li gamiema minn Malta vjaġġat saħansitra sal-Bulgarija. Dan ħareġ mill-ewwel rapport ta' proġett li beda f'Mejju li għadda u li bih l-FKNK qed issegwi l-vjaġġ ta' tmien gamiem. Il-federazzjoni qalet li l-waqfa ta' gamiema minn Malta fil-Bulgarija hu fattur interessanti għax il-popolazzjoni ta' referenza għall-gamiem li jintużaw mill-awtoritajiet lokali biex jaslu għall-kwoti nazzjonali tal-qbid ma jinkludux 'il dan il-pajjiż. Meta erba' snin ilu ġie impost moratorju volontarju fuq il-kaċċa għall-gamiem, il-Federazzjoni Kaċċaturi, Nassaba, Konservazzjonisti mbarkat fuq sensiela ta' inizjattivi bit-tama li dan il-moratorju jintemm. Fost l-inizjattivi kien hemm il-proġett tat-trobbija u t-tnissil tal-gamiem li mbagħad jintelaq fis-selvaġġ meta l-istaġun tal-kaċċa jkun magħluq. Sallum l-FKNK qalet li telqet aktar minn 1,500 gamiema fis-selvaġġ. F'Mejju ta' din is-sena, il-Federazzjoni kisbet €14,000 mill-Fondazzjoni għal-Logħob Responsabbli li bihom xtrat tmien GPS transmitters li jiżnu ħames grammi l-wieħed u libbsuhom fuq tmien gamiem biex ikun magħruf fejn imorru. Il-President tal-FKNK, Lucas Micallef qal li l-aktar gamiema li vjaġġat 'il bogħod kienet Rita li ntelqet fis-selvaġġ mill-Aħrax tal-Mellieħa fil-11 ta' Lulju. Fl-aħħar ta' Awwissu, Rita kienet il-Bulgarija. "Malta qatt ma kellha referenza li l-gamiem li jiġi Malta jista' jkun li jiġi mill-Bulgarija. Kellna gamiema li qattgħet ftit ġimgħat fi Sqallija u niżlet lejn Tuneż. B'hekk illum il-ġurnata ma nistgħux nibqgħu niddubitaw jekk il-gamiem ipassix jew le imma nafu eżatt fejn qed imur f'pajjiżi oħra." L-FKNK se tkompli għaddejja b'dan il-proġett li qalet għandu jgħin lill-awtoritajiet jistabilixxu kwoti aħjar fuq il-kaċċa għall-gamiem. "Meta aħna niġu biex jistabbilixxu kwota biex jikkaċċjaw il-gamiem, kif isir f'pajjiżi oħra dan isir meta tittieħed refrenza minn popolazzjoni ta' fejn ipassi l-gamiem, tinħadem formula u jinħadem perċentwal tal-gamiem li jista' jittieħed b'mod sostenibbli mingħajr ma jħalli impatt negattiv fuq il-popolazzjoni Ewropea." Il-Ministru għall-Ekonomija Silvio Schembri feraħ lill-Federazzjoni għal dan ir-rapport li qal juri s-serjetà li bih qed tmexxi dan il-proġett u bih il-pajjiż qed jgħin fil-konservazzjoni tal-gamiem.